কটা সময় ছিল, যখন মৌলিক সাহিত্য সাময়িকীতে সহসা কোনো নারী-লেখকের লেখা ছাপা হতো না। নারীদের জন্য আলাদা মহিলা পাতা বরাদ্দ থাকত, তাদের রচিত সাহিত্য ছাপার জন্য। আরো গুটিকয় নারী-লেখকের মতো আমিও বলা যায় পাহাড় কেটে কেটে এগিয়ে যা ছেপেছি, যেখানে ভেদ নেই, তেমন সাহিত্য পাতাতেই। তখন পারভীন সুলতানার মধ্যেও আমি এই পাহাড় কেটে এগিয়ে অনির্বচনীয় লেখা প্রকাশ করার দক্ষতা দেখে মুগ্ধ হতাম। তাঁর শব্দের কারুকাজ, উপস্থাপনের স্বকীয়তা, মানুষের মন নিয়ে নিরপেক্ষ অনুসন্ধান আমাকে বিমুগ্ধ করত। এখনো করে। তবে অনেক লেখকের মতোই আচমকা নিজেকে আড়াল করে ফেলায় কয়েক বছর তাঁর লেখা না দেখে হতাশ হয়েছি। এরপরে আচমকা ঝড়ের মতো তিনি অপূর্ব লেখার ভান্ডার নিয়ে এসে পত্রিকার পর পত্রিকায় নিজেকে মুখরিত করতে চাইলেও কী এক অজানা কারণে, তার আপসহীন একাকী চর্চা করে যাওয়ার প্রবণতার কারণেই নাকি, তার চাইতে অনেক দুর্বল লেখককে নিয়ে লেখকদের মুখর হতে শুনেছি, ‘তাঁকে নিয়ে নয়।’